Ung Kreft

Formål og virksomhet

Ung Kreft har som formål:
– å arrangere likepersonsaktiviteter sentralt og lokalt
– å spre kunnskap om unge berørt av kreft
– å jobbe politisk for å fremme unge berørt av kreft sine interesser
Foreningen er medlem av paraplyorganisasjonen Unge funksjonshemmede og er en av de 14 pasientforeningene tilknyttet Kreftforeningen. Ung Kreft er tilknyttet Kreftforeningen gjennom en samarbeidsavtale, men er en autonom organisasjon med Landsmøtet som høyeste organ. Foreningen har et eget sekretariat som arbeider på oppdrag fra Hovedstyret.
Ung Kreft har organisasjonsnummer 785 807 116.
Ungdom og unge voksne som har eller har hatt kreft og unge pårørende er en spesielt utsatt gruppe. Ung Kreft dekker flere behov for denne gruppen:
- Ung Kreft legger til rette for erfaringsutveksling og mestringsaktiviteter for målgruppen, både gjennom sentrale aktiviteter, lokale aktiviteter gjennom fylkesgrupper og gjennom likepersonssarbeid.
- Ung Kreft arrangerer og formidler kurs om mestring, likepersonsarbeid, organisasjonsdrift og rettigheter.
- Ung Kreft driver interessepolitisk arbeid. Ungdom med kreft er en relativt liten gruppe som ofte blir glemt. Ung Kreft taler unge kreftpasienters sak, unge overleveres sak og unge pårørendes sak.
- Ung Kreft driver informasjonsarbeid og utgir medlemsbladet ”Unge Krefter” fire ganger i året.
- Ung Kreft samarbeider med institusjoner for å bedre tilbudet for unge kreftpasienter.

Ung Kreft Helsereiser

Ung Kreft pleier å arrangere 2 Helsereiser i året, en på våren, og en på høsten. Reisen blir arrangert som en vanlig sydentur og varer i to uker. Dette er en mulighet til å koble av og ta en pause fra hverdagen, til å møte mennesker i samme situasjon som deg. Med på reisen er det et lederteam bestående av en reiseleder, en lege, en sykepleier og to frivillige. Totalt er det som regel en gruppe på 40 personer som reiser sammen. 
Du kan ta kontakt med Ung Kreft Helsereiser via helsereiser@ungkreft.no

Ung Kontakt

Ung Kreft sin likepersonstjeneste heter Ung Kontakt, og kan regnes som et supplement til den faglige rådgivning og veiledning du får som kreftpasient eller pårørende. Du kan få besøk av en som tidligere har vært syk, men som nå er frisk, eller en pårørende. Gjennom Ung Kontakt kan du få møte med andre unge som har blitt rammet av kreft. Det kan være godt å snakke med noen som selv har kjent på utfordringene en kreftdiagnose fører med seg. Kanskje har du mange spørsmål og tanker som det vil være godt å lufte. Man kan få besøk både på sykehus og hjemme, eller en kan bli med på en tur eller kafébesøk.
Alle i Ung Kontakt har har gjennomgått et kurs der de har lært om aktuelle temaer, gjort oppgaver og blitt vurdert som klare til å snakke med unge kreftrammede i en vanskelig situasjon. Alle i Ung Kontakt har taushetsplikt. 
Du kan ta kontakt med Ung Kontakt via ungkontakt@ungkreft.no

Sjukt Sprek

Sjukt Sprek startet opp høsten 2012, og er et treningstilbud til unge mellom 15-35 år som har gått, eller går i gjennom en kreftbehandling. Tilbudet finnes både i Oslo, Bergen og Elverum, men det jobbes også for å få opp tilbudet i andre norske byer. Treningstilbudet består i ukentlige trengingsøkter med en time sosialt med frukt etter hver trening, en månedlig større aktivitet, for eksempel klatring, sykkelritt, dans o.l., og et årlig felles mål på nasjonal basis.
Du kan ta kontakt med Sjukt Sprek via sjuktsprek@ungkreft.no

Ung Kreft Idrettsuken

Montebellosenteret i Mesnali arrangerer hvert år en idrettsuke som retter seg spesifikt inn mot vår målgruppe: Unge kreftrammede og pårørende mellom 15 og 35 år. Uken består av noen lavterskelsaktiviteter som klatring, teambuilding, ballspill og aktivitetsløyper, og noen mer utfordrende aktiviteter som for eksempel rafting. Deltakerne får utfordre seg selv i et sosialt, trygt og inkluderende miljø, og får prøve forskjellige former for fysisk aktivitet.

Ung Pårørende

InK er et tilbud til unge pårørende som er berørt av kreft, tidligere kalt Ungdom hjelper Ungdom. Prosjektet eies av Kreftforeningen frem til 2015, når UG tar over prosjektet. Tilbudet finnes både i Oslo og Bergen og Tromsø, og det jobbes for å få et aktivt tilbud også i flere deler av landet. Deltakerne i InK møtes en gang i uka for å utveksle erfaringer, få litt faglig påfyll og ta en uformell matbit. 
Du kan ta kontakt med Ung Pårørende via ungparorende@ungkreft.no

Fylkesgrupper

Ung Kreft har 9 aktive fylkesgrupper i 17 av landets 19 fylker, der lokale fylkesstyrer arrangerer både store og små kurs og medlemsmøter lokalt.
Ung Kreft Troms og Finnmark
Ung Kreft Nordland
Ung Kreft Midt-Norge
Ung Kreft Innlandet
Ung Kreft Østfold
Ung Kreft Oslo og Akershus
Ung Kreft Vestfold, Buskerud og Telemark
Ung Kreft Hordaland, Sogn og Fjordane
Ung Kreft Rogaland
Ung Kreft Agder (ikke aktiv)